36. marijansko hodočašće američkih Hrvata
Damir Stojić, župnik hrvatske katoličke misije u Washingtonu, govori o središnjem vjerskom događaju hrvatske zajednice u SAD
U Washingtonu se ovog vikenda održava 36. marijansko hodočašće američkih Hrvata koji se svake godine u ovo vrijeme okupljaju u glavnom gradu SAD. Tim povodom, Ivica Puljić je razgovarao s Damirom Stojićem, župnikom hrvatske katoličke misije u Washingtonu. : Možete li nam iznijeti neke pojedinosti ovogodišnjeg skupa? : Prije 36. godina prvo hodočašće organizirala je CCU, Hrvatska katolička udruga Amerike i Kanade i zamisao je bila da se svi Hrvati Sjeverne Amerike skupe na jednom mjestu. Odlučili su se za Washington zbog nacionalne bazilike koja je sedma najveća crkva na svijetu i najveća na ovom kontinentu. Mi Hrvati imamo svoj udio u ovom mozaiku američkog katoličanstva. : Tko će doći iz Hrvatske? Prošle godine stigao je kardinal Bozanić. : Misu će propovijedati i voditi prof. dr.Željko Tanjić, svećenik Zagrebačke nadbiskupije i profesor na zagrebačkom Katoličkom bogoslovnom fakultetu. Bio je običaj da jedan od biskupa dođe svakih pet godina. Tako smo imali kardinala Kuharića, kardinala Bozanića, bio je i biskup Komarica . Dakle, svakih pet godina dođe biskup, a drugih godina pozovemo svećenika ili jednog od domaćih američkih svećenika. Jedne godine imali smo kardinala Theodorea McCarricka. Naime, biskup Komarica nije mogao doći zbog ratnog stanja i kardinal McCarrick, tadašnji washingtonski nadbiskup predvodio je misu. : I još da kažemo da će na ovogodišnjem hodočašću biti najviše vjernika iz New Yorka i Ohioa.. : Tako je najavljeno. Najviše hodočasnika dolazi sa Manhattana i Astorije, očekujemo veliki dolazak iz Ohioa, iz Clevelanda, te jedan veći broj vjernika koji ne dolaze u organiziranom aranžmanu, ali budući da tamo vodim misu svaki mjesec znam da će ih velik broj doći osobnim vozilima jer je relativno blizu, nekih dva sata vožnje.